**5Ο ΔΗΜΟΤΙΚΟ ΣΧΟΛΕΙΟ ΞΑΝΘΗΣ**

# ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΣΧΟΛΕΙΟΥ

# Περιεχόμενα

1. [**Εισαγωγή**](#_Εισαγωγή)
2. [**Προσέλευση στο Σχολείο**](#_Προσέλευση_στο_σχολείο)
3. [**Αποχώρηση από το Σχολείο**](#_Αποχώρηση_από_το)
4. [**Φοίτηση μαθητών**](#_Φοίτηση_μαθητών)
5. [**Συμπεριφορά μαθητών**](#_Συμπεριφορά_μαθητών)
6. [**Διάλειμμα**](#_Διάλειμμα)
7. [**Παιδαγωγικός έλεγχος μαθητών**](#_Παιδαγωγικός_έλεγχος_μαθητών)
8. [**Διδακτικό προσωπικό**](#_Διδακτικό_Προσωπικό)
9. [**Διευθυντής/ντρια**](#_Διευθυντής/ντρια)
10. [**Γονείς και κηδεμόνες**](#_Γονείς_και_κηδεμόνες)
11. [**Βοηθητικό προσωπικό**](#_Βοηθητικό_προσωπικό)
12. [**Δανειστική βιβλιοθήκη**](#_Δανειστική_βιβλιοθήκη)
13. [**Επικοινωνία με το Σχολείο - Ωρολόγιο πρόγραμμα μαθημάτων**](#_Επικοινωνία_με_το)

# Εισαγωγή

Σκοπός του Σχολείου είναι να συμβάλει στην ολόπλευρη, αρμονική και ισόρροπη ανάπτυξη των διανοητικών και ψυχοσωματικών δυνάμεων των μαθητών, ώστε, ανεξάρτητα από φύλο και καταγωγή, να έχουν τη δυνατότητα να εξελιχθούν σε ολοκληρωμένες προσωπικότητες, να γίνουν υπεύθυνοι, ελεύθεροι, δημοκρατικοί πολίτες. (Ν. 1566/1985 (ΦΕΚ 167/Α/30-9-1985)).

Το Σχολείο είναι ο χώρος που οι μαθητές κοινωνικοποιούνται, μαθαίνουν, σκέφτονται, δημιουργούν, παίζουν, χαίρονται, αντιμετωπίζουν δυσκολίες και καλούνται να επιλύσουν “προβλήματα”, διαμορφώνοντας σταδιακά συμπεριφορές, αξίες και στάσεις ζωής.

Για να υλοποιηθεί αποτελεσματικά το πολυδιάστατο έργο του Σχολείου και να επιτευχθούν οι στόχοι του, απαραίτητη προϋπόθεση είναι η ύπαρξη κανόνων. Στο κείμενο που ακολουθεί με τον γενικό τίτλο «Εσωτερικός Κανονισμός Λειτουργίας Σχολείου» περιγράφονται οι πιο σημαντικοί από αυτούς τους κανόνες.

*“Με τον όρο "σχολικός κανονισμός" εννοούμε το σύνολο των όρων και των κανόνων που αποτελούν προϋποθέσεις για να πραγματοποιείται ανενόχλητα, μεθοδικά και αποτελεσματικά το έργο του Σχολείου. Οι συνθήκες αυτές πρέπει να αποβλέπουν στη διαμόρφωση ενός παιδαγωγικού και διδακτικού κλίματος, το οποίο θα εξασφαλίζει τη συνεργασία των μελών της σχολικής κοινότητας, χωρίς εντάσεις και συγκρούσεις, με αμοιβαίο σεβασμό, με ανοχή και αναγνώριση. Στο πλαίσιο αυτό ο όρος "σχολική πειθαρχία" αποκτά δημοκρατικό περιεχόμενο και αναδεικνύεται σε βασικό ποιοτικό στοιχείο του σύγχρονου δημοκρατικού σχολείου*.” (Υπουργείο Παιδείας)

Ο Εσωτερικός Κανονισμός Λειτουργίας του Σχολείου μας είναι εναρμονισμένος με την ισχύουσα νομοθεσία, τη σύγχρονη παιδαγωγική αντίληψη και την εμπειρία των προηγούμενων χρόνων λειτουργίας του.

Αγαπητοί γονείς και μαθητές ,

Για να λειτουργήσει το Σχολείο μας ομαλά και αποδοτικά θα πρέπει όλα τα μέλη της σχολικής κοινότητας (μαθητές, εκπαιδευτικοί, γονείς) να γνωρίζουν τα δικαιώματα και τις υποχρεώσεις τους.

Η τήρηση του Κανονισμού Λειτουργίας του Σχολείου μας, που ενέκριναν όλα τα μέλη του Συλλόγου Διδασκόντων, θα βοηθήσει ώστε το έργο και οι στόχοι που θέτουμε κάθε φορά ως εκπαιδευτικοί να μπορέσουν να πραγματοποιηθούν σε πολύ μεγάλο βαθμό χωρίς προβλήματα κατά τη διάρκεια της σχολικής χρονιάς.

Θα ήταν πολύ χρήσιμο να αφιερώνατε λίγο από το χρόνο σας, ώστε να διαβάσετε σχετικά με τον Εσωτερικό Κανονισμό Λειτουργίας του Σχολείου μας.

# Προσέλευση στο Σχολείο

**Προσέλευση μαθητών**: Είσοδος από την πόρτα της οδού Στ. Βλαχόπουλου και την πόρτα της οδού Σιγάλα, το χρονικό διάστημα **8.00΄- 8.15΄**.

Είναι αυτονόητο ότι η έγκαιρη προσέλευση συμβάλλει καθοριστικά στην εύρυθμη λειτουργία του Σχολείου, ενώ η καθυστέρηση επηρεάζει αρνητικά τη διεξαγωγή της εκπαιδευτικής διαδικασίας εντός της τάξης. Γι’ αυτό και είναι απολύτως αναγκαίο να τηρείται πιστά ο χρόνος προσέλευσης.

Υπεύθυνοι για την έγκαιρη προσέλευση των μαθητών/τριών είναι αποκλειστικά οι γονείς/κηδεμόνες.

Οι ενήλικες που συνοδεύουν τους μαθητές το πρωί, αφού βεβαιωθούν ότι εισήλθαν στο προαύλιο, αποχωρούν αμέσως.

Οι μαθητές-τριες εισέρχονται στην αυλή του Σχολείου χωρίς τη συνοδεία των γονέων/κηδεμόνων (εκτός του αρχικού σταδίου προσαρμογής των μαθητών-τριών της Α΄ τάξης και ειδικών περιπτώσεων, με την άδεια του υπεύθυνου εκπ/κού εφημερίας, π.χ. κινητικό πρόβλημα παιδιού κ.λπ.).

Οι υπεύθυνοι εκπαιδευτικοί εφημερίας υποδέχονται τους μαθητές/τριες στις εισόδους-πόρτες του Σχολείου και οι γονείς-συνοδοί αποχωρούν. Κατά τη διάρκεια του χρόνου της προσέλευσης των μαθητών/τριών (8.00-8.15) δεν παρευρίσκεται, χωρίς άδεια, στον χώρο του Σχολείου κανένας άλλος εκτός των μαθητών/τριών και των εκπαιδευτικών.

Στις 8.15, μετά το ηχητικό σήμα (κουδούνι), με ευθύνη των εφημερευόντων εκπ/κών κλείνουν οι είσοδοι. Η μία είσοδος εξακολουθεί να λειτουργεί με ηλεκτρικό κουδούνι για την προσέλευση των δικαιολογημένα καθυστερημένων.

**Επισήμανση**: Μετά την ολοκλήρωση της προσέλευσης (8.00-8.15) οι πόρτες εισόδου-εξόδου θα παραμένουν κλειστές και δεν θα επιτρέπεται η είσοδος στο Σχολείο για λόγους ασφάλειας των μαθητών.

# Αποχώρηση από το Σχολείο

Όλοι οι μαθητές αποχωρούν από τις δύο εξόδους του Σχολείου ως ακολούθως:

* Στις 13: 15 όλες οι τάξεις, εκτός των μαθητών που φοιτούν στο Ολοήμερο Πρόγραμμα. Με στόχο την απρόσκοπτη και ομαλή αποχώρηση, η/ο εκπαιδευτικός που βρίσκεται στην τάξη την τελευταία διδακτική ώρα του Πρωινού Προγράμματος συνοδεύει τους μαθητές στους προκαθορισμένους χώρους για την παραλαβή τους από τους γονείς-κηδεμόνες και την αποχώρησή τους από τον χώρο του Σχολείου. Οι χώροι αυτοί είναι:
* **η είσοδος-έξοδος του Σχολείου επί της οδού Στ. Βλαχόπουλου.**
* **η είσοδος-έξοδος του Σχολείου επί της οδού Σιγάλα.**

Οι εφημερεύοντες εκπαιδευτικοί, που δεν διδάσκουν την τελευταία ώρα, μεριμνούν για την ομαλή αποχώρηση των μαθητών από τον χώρο του Σχολείου.

* Με την ολοκλήρωση του Ολοήμερου Προγράμματος, δηλαδή στις 15:00, από την είσοδο-έξοδο επί της οδού Σιγάλα.

Οι ενήλικοι που συνοδεύουν τους/τις μαθητές-τριες κατά την αποχώρησή τους, θα πρέπει να προσέρχονται έγκαιρα για την παραλαβή τους, ενώ τους περιμένουν έξω από την είσοδο του σχολείου. Κάθε καθυστέρηση δημιουργεί κινδύνους για την ασφάλεια των μαθητών που ολοκληρώνουν το πρόγραμμά τους, αλλά και για όσους συνεχίζουν το μάθημα.

Για οποιαδήποτε αλλαγή στο Πρόγραμμα οι γονείς θα ενημερώνονται με γραπτή ανακοίνωση. Οι μαθητές δεν αποχωρούν από το Σχολείο πριν από τη λήξη των μαθημάτων. Αν παραστεί ανάγκη κατά τη διάρκεια του σχολικού ωραρίου (π.χ. ασθένεια), η αποχώρηση γίνεται πάντοτε με συνοδεία γονέα ή κηδεμόνα και, φυσικά, κατόπιν συννενόησης με την/ον υπεύθυνη/ο εκπαιδευτικό της τάξης και τη Διεύθυνση του Σχολείου.

Οι μαθητές που συνοδεύονται καθημερινά κατά την αποχώρησή τους, δε φεύγουν ποτέ από το Σχολείο ασυνόδευτοι, πριν από την άφιξη του γονέα ή των συνοδών των, ακόμη και στην περίπτωση που αυτοί αργοπορήσουν.

Οι γονείς/κηδεμόνες που συνοδεύουν τους μαθητές κατά την αποχώρηση οφείλουν να προσέρχονται έγκαιρα για την παραλαβή των παιδιών τους.

Σε περίπτωση που ο συνοδός αδυνατεί να βρίσκεται στο Σχολείο την ώρα αποχώρησης, οφείλει να ενημερώσει τηλεφωνικά τη Διεύθυνση του Σχολείου.

Τέλος, μετά την παρέλευση του πρώτου δεκαλέπτου από τη λήξη του υποχρεωτικού προγράμματος, ήτοι μετά τις 13.25΄, εάν παραμένει μαθητής στο χώρο του Σχολείου, ειδοποιούνται τηλεφωνικώς οι γονείς του από τους εφημερεύοντες εκπαιδευτικούς για την άμεση παραλαβή του παιδιού.

Σημείωση: Στην έναρξη του σχολικού έτους οι γονείς οφείλουν να συμπληρώσουν την Υπεύθυνη Δήλωση για τον τρόπο αποχώρησης του παιδιού τους από το Πρωινό ή το Ολοήμερο Πρόγραμμα (με ή χωρίς συνοδεία, πρόσωπο συνοδείας), καθώς και να επικαιροποιήσουν τα τηλέφωνα επικοινωνίας.

# Φοίτηση μαθητών

Η φοίτηση των μαθητών-τριών είναι υποχρεωτική και η συμμετοχή τους σε όλες τις εκδηλώσεις του Σχολείου τακτική. Οι σχολικές γιορτές, εθνικές, θρησκευτικές ή άλλου τύπου (π.χ. λήξης σχολικού έτους), καθώς και οι εκπαιδευτικές επισκέψεις αποτελούν μέρος της σχολικής ζωής και συμβάλλουν στη βιωματική προσέγγιση της γνώσης, γι’ αυτό οι μαθητές απουσιάζουν από αυτές μόνο αν έχουν σοβαρό λόγο και κατόπιν σχετικής δήλωση του γονέα-κηδεμόνα. Η ελλιπής φοίτηση δυσκολεύει το εκπαιδευτικό έργο και κατά συνέπεια την πρόοδο των μαθητών.

Για τη συμμετοχή των μαθητών στο μάθημα της Φυσικής Αγωγής, καθώς και τις αθλητικές δραστηριότητες του Σχολείου, είναι υποχρεωτική η συμπλήρωση του Ατομικού Δελτίου Υγείας Μαθητή (ΑΔΥΜ) για τους μαθητές των Α' και Δ΄ Τάξεων.

Σε περίπτωση απουσίας μαθητή οι γονείς οφείλουν να ενημερώνουν έγκαιρα το Σχολείο (είτε τηλεφωνικά είτε μέσω ηλεκτρονικού ταχυδρομείου). Αλλά και ο/η υπεύθυνος/η εκπαιδευτικός της τάξης οφείλει να επικοινωνεί με την οικογένεια, όταν πρόκειται για μακρόχρονη ή επαναλαμβανόμενη απουσία μαθητή.

**Για το σχολικό έτος 2022-23 σε περίπτωση που ο μαθητής-τρια παρουσιάσει συμπτώματα από το ανώτερο αναπνευστικό ή γαστρεντερικό σύστημα απαιτείται ιατρική γνωμάτευση.**

**Κανένα παιδί δεν έρχεται στο Σχολείο με πυρετό ή άλλα συμπτώματα**.

Οι μαθητές-τριες οφείλουν να τηρούν το ωράριο του καθημερινού προγράμματος –την ώρα έναρξης των μαθημάτων και κάθε άλλης σχολικής εκδήλωσης (πρωινή προσευχή, εορταστικές εκδηλώσεις, εκπαιδευτικές εξορμήσεις, κ.ά.). Η απουσία από τα μαθήματα δικαιολογείται, μόνον όταν συντρέχει σοβαρός λόγος (ασθένεια, έκτακτα οικογενειακά γεγονότα).

Σε περίπτωση που κάποιος γονέας χρειαστεί, για εξαιρετικά σημαντικό λόγο, να πάρει το παιδί του πριν από τη λήξη των μαθημάτων, οφείλει να ενημερώσει εγκαίρως την/ον υπεύθυνη/ο εκπαιδευτικό της τάξης ή/και τη Διεύθυνση του Σχολείου.

Η φοίτηση των μαθητών που έχουν εγγραφεί στο Ολοήμερο Πρόγραμμα είναι υποχρεωτική και η αρχική δηλωθείσα ώρα αποχώρησης του μαθητή δεν μπορεί να αλλάξει. Ο μαθητής διαγράφεται από το Ολοήμερο στις ακόλουθες περιπτώσεις:

* εάν η εγγραφή του δεν επικαιροποιηθεί από τον γονέα-κηδεμόνα με σχετική δήλωση τον Νοέμβριο και τον Φεβρουάριο,
* εάν ο μαθητής απουσιάσει πάνω από 15 συνεχόμενες ημέρες
* εάν το ζητήσει ο γονέας-κηδεμόνας με Υπεύθυνη Δήλωση.

Όταν πραγματοποιούνται εκπαιδευτικές επισκέψεις τηρείται,  το σχολικό ωράριο, όπως τις υπόλοιπες ημέρες, ενώ οι μαθητές-τριες που κατά δήλωση των γονέων-κηδεμόνων δε συμμετέχουν σε αυτές, παραμένουν στο σπίτι τους. Σε περίπτωση εορταστικών εκδηλώσεων το ωράριο διαμορφώνεται με απόφαση του Συλλόγου διδασκόντων, η οποία και ανακοινώνεται εγκαίρως με γραπτό σημείωμα, το οποίο αναρτάται και στην ιστοσελίδα του Σχολείου. Για παράδειγμα, τις παραμονές των Εθνικών εορτών ορίζεται η διάρκεια των εορταστικών εκδηλώσεων και **δε λειτουργεί το Ολοήμερο**.

Σχολικές, τοπικές και Εθνικές εορτές, για τις οποίες γίνονται εορταστικές εκδηλώσεις στον χώρο του Σχολείου: 4η Οκτωβρίου, 28η Οκτωβρίου, 17η Νοεμβρίου, 23η Δεκεμβρίου, 30η Ιανουαρίου, 25η Μαρτίου.

Αργίες και διακοπές: Διακοπές Χριστουγέννων (24/12-7/1), Καθαρά Δευτέρα (κινητή ημερομηνία), Διακοπές Πάσχα (Μ. Δευτέρα – Παρασκευή της Διακαινησίμου), Πρωτομαγιά, Αγίου Πνεύματος (κινητή ημερομηνία)

Επίσης δεν γίνονται μαθήματα την 11η Σεπτεμβρίου (Αγιασμός νέας σχολικής χρονιάς) και την 15η Ιουνίου (ημέρα λήξης του σχολικού έτους).

Ειδικά για το σχολικό έτος 2022-23 ο Αγιασμός πραγματοποιήθηκε στις 12 Σεπτεμβρίου.

# Συμπεριφορά μαθητών

Η συνεργασία των μαθητών είναι απαραίτητη, για να διατηρηθεί ένα κατάλληλο για εργασία και μάθηση περιβάλλον. Για την επιτυχία του σκοπού αυτού οι μαθητές οφείλουν:

* να συμπεριφέρονται με ευγένεια και σεβασμό στους εκπαιδευτικούς και στους συμμαθητές-τριές τους.
* να βοηθούν τους μαθητές-τριες των μικρών τάξεων, για να διαχειριστούν τα προβλήματα που τυχόν αντιμετωπίζουν (π.χ. να τους δίνουν χώρο για παιχνίδι), όπως και τους νέους μαθητές-τριες του Σχολείου, δείχνοντάς τους ότι είναι καλοδεχούμενοι στο νέο περιβάλλον.
* να συμπεριφέρονται φιλικά σε όλους τους συμμαθητές-τριές τους και να προστατεύουν ενεργητικά όσους δέχονται πειράγματα ή άλλου είδους βία, καταγγέλλοντας στους/στις δασκάλους-ες αυτούς τους/τις μαθητές-τριες που συμπεριφέρονται με άσχημο τρόπο.
* να πετούν τα σκουπίδια τους στους κάδους, ώστε το σχολικό περιβάλλον να διατηρείται καθαρό.
* να χρησιμοποιούν μόνο τις τουαλέτες των μαθητών, σύμφωνα με το φύλο τους και να τηρούν τους στοιχειώδεις κανόνες υγιεινής (π.χ. τα χαρτιά στους κάδους, τακτικό πλύσιμο χεριών, κλείσιμο της βρύσης). Δεν εισέρχονται σε τουαλέτες άλλου φύλου ούτε σε αυτές των εκπαιδευτικών για κανένα λόγο.
* να φροντίζουν να κρατούν καθαρά τα σχολικά τους βιβλία και τετράδια και να έχουν τα απαραίτητα για το καθημερινό πρόγραμμά τους, φροντίζοντας να μην τα ξεχνούν.
* όταν χτυπήσει το κουδούνι για μάθημα, να προσέρχονται με τάξη στην αίθουσα συνοδευόμενοι από τον εκπαιδευτικό.
* **Οι μαθητές δεν επιτρέπεται:**
	+ να μαλώνουν ή να χειροδικούν ή να ασκούν οποιουδήποτε είδους βία (λεκτική, σωματική, ψυχολογική, διαδικτυακή) προς τους/τις συμμαθητές-τριές τους. Η βία απαγορεύεται κάτω από οποιεσδήποτε συνθήκες.
	+ να προσβάλλουν τους συμμαθητές τους για λόγους εξωτερικής εμφάνισης (π.χ. για το ύψος ή το βάρος τους), εθνικούς, θρησκευτικούς ή φυλετικούς.
	+ να διαδίδουν φήμες ή να αποκλείουν συμμαθητές-τριές τους από ομαδικές δραστηριότητες, παρακινώντας και άλλους να κάνουν το ίδιο ή να ειρωνεύονται και να ασκούν κακόβουλη κριτική.
	+ να γράφουν ή να ζωγραφίζουν ή να χαράζουν τους τοίχους και τα θρανία.
	+ να προβαίνουν σε χρήση ή φθορά πραγμάτων συμμαθητών-τριών τους.
	+ να φέρνουν στο Σχολείο κινητά τηλέφωνα ή άλλες ηλεκτρονικές συσκευές που διαθέτουν σύστημα καταγραφής ήχου ή εικόνας.
	+ να φέρνουν στο Σχολείο αντικείμενα πολύτιμα ή επικίνδυνα.
	+ να παραμένουν στις αίθουσες κατά τη διάρκεια του διαλείμματος. Κανένας δε μένει μέσα στην αίθουσα μόνος-η του.
	+ να εισέρχονται σε άλλες αίθουσες ή βοηθητικούς χώρους του Σχολείου (π.χ. γραφείο δασκάλων, αποθήκες) κατά τη διάρκεια του διαλείμματος ή τις ώρες που παραμένουν στο Ολοήμερο.

Η προστασία του σχολικού κτηρίου και της περιουσίας του είναι υπόθεση όλων μας. Οι μαθητές-τριες οφείλουν να προσέχουν τα έπιπλα και τις εγκαταστάσεις του Σχολείου. Κάθε καταστροφή σημαίνει κόστος αποκατάστασης και ασχημίζει το σχολικό περιβάλλον. Ζημιές που προκαλούνται από μαθητές βαραίνουν οικονομικά για την αποκατάστασή τους τους γονείς τους.

# Διάλειμμα

Κατά τη διάρκεια του διαλείμματος οι μαθητές-τριες βγαίνουν στο προαύλιο, χωρίς να τρέχουν και να στριμώχνονται, δείχνοντας ιδιαίτερη προσοχή στις σκάλες. Δεν επιτρέπεται η παραμονή στις αίθουσες ή στους διαδρόμους. Κανένας και για κανένα λόγο δε μένει μέσα στην αίθουσα μόνος-η του.

Οι πόρτες των τάξεων παραμένουν κλειστές για λόγους ασφαλείας.

**Και για το σχολικό έτος 2022-23 οι πόρτες όλων των αιθουσών διδασκαλίας παραμένουν ανοικτές για αερισμό.**

 Για την ασφάλεια των μαθητών-τριών, όσοι γονείς ή κηδεμόνες έχουν σημαντικό και έκτακτο λόγο να επικοινωνήσουν με τα παιδιά τους, κατά τη διάρκεια του διαλείμματος, καλό θα είναι να ενημερώνουν από πριν το Σχολείο (είτε τηλεφωνικά είτε να απευθύνονται στους εφημερεύοντες εκπαιδευτικούς). Πολύ περισσότερο θα πρέπει να αποφεύγεται να δίνεται απευθείας στους μαθητές οτιδήποτε φαγώσιμο από τα κάγκελα τόσο για την ασφάλειά τους όσο και διότι θα πρέπει να ελέγχεται από τους εφημερεύοντες τι δίνεται και από ποιον.

Σε περίπτωση άσχημων καιρικών συνθηκών οι μαθητές παραμένουν στους προκαθορισμένους χώρους με τους εφημερεύοντες εκπαιδευτικούς. Αυτοί είναι οι διάδρομοι.

Δεν επιτρέπεται στα διαλείμματα το ποδόσφαιρο με οποιοδήποτε αντικείμενο οποιουδήποτε μεγέθους και υλικού. Η μεταφορά μπάλας από το σπίτι στο Σχολείο δεν επιτρέπεται.

Το διάλειμμα είναι χρόνος παιχνιδιού και ανάπτυξης κοινωνικών σχέσεων αλλά και χρόνος ικανοποίησης σωματικών αναγκών. Για οποιοδήποτε πρόβλημα αντιμετωπίζουν οι μαθητές απευθύνονται στους/στις εφημερεύοντες-ουσες δασκάλους-ες που βρίσκονται σε προκαθορισμένες θέσεις στο προαύλιο του Σχολείου. Κανένας και για κανένα λόγο δε μένει στην αίθουσα μόνος-η του.

# Παιδαγωγικός έλεγχος μαθητών-τριών

*«Αποκλίσεις των μαθητών από τη δημοκρατική συμπεριφορά, τους κανόνες του Σχολείου, τους όρους της ισότιμης συμμετοχής στη ζωή του Σχολείου, από τον οφειλόμενο σεβασμό στον εκπαιδευτικό, στη σχολική περιουσία, στον συμμαθητή, από όλα αυτά που το Σχολείο θέτει ως κανόνες της λειτουργίας του, πρέπει να θεωρούνται σχολικά παραπτώματα. Τα σχολικά παραπτώματα θα αντιμετωπίζονται από το Σχολείο σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, όμως δεν αποκλείεται ως παιδαγωγικό μέτρο. Η επιείκεια χωρίς όρια νομιμοποιεί τις αποκλίσεις και καλλιεργεί την αντίληψη της ατιμωρησίας*.» (Υπουργείο Παιδείας)

Το Σχολείο, ως φορέας αγωγής, έχει καθήκον να λειτουργεί έτσι, ώστε οι μαθητές-τριες να συνειδητοποιήσουν ότι κάθε πράξη τους έχει συνέπειες. Να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.

Στο παιδαγωγικό αυτό πλαίσιο τα μέτρα παιδαγωγικού ελέγχου που μπορεί να επιβληθούν είναι οι ακόλουθες:

**α. Παρατήρηση**

**β. Επίπληξη**

**γ. Παραπομπή στον/η Διευθυντή/ντρια**

**δ. Ενημέρωση γονέων**

**ε. Ενημέρωση Συλλόγου Διδασκόντων**

**στ. Ενημέρωση Συντονιστή Εκπαιδευτικού Έργου**

**ζ. Αλλαγή τμήματος**

**η. Αλλαγή σχολικού περιβάλλοντος**

Αρμόδια όργανα για την επιβολή των ποινών των περιπτώσεων α, β και γ είναι οι εκπαιδευτικοί του Σχολείου· της περίπτωσης δ ο/η Διευθυντής/ντρια με τον εκπαιδευτικό της τάξης· των ε, στ και ζ ο/η Διευθυντής/ντρια και ο Σύλλογος Διδασκόντων και της η ο Σύλλογος Διδασκόντων με τη συναίνεση του γονέα.

Οι σωματικές ποινές δεν επιτρέπονται.

# Διδακτικό Προσωπικό

Οι εκπαιδευτικοί επιτελούν έργο υψηλής κοινωνικής ευθύνης. Στο έργο τους περιλαμβάνεται η εκπαίδευση, η διδασκαλία και η διαπαιδαγώγηση των μαθητών. Οι εκπαιδευτικοί:

* Προσέρχονται έγκαιρα στο Σχολείο και δεν παραβιάζουν τον χρόνο έναρξης και λήξης των μαθημάτων.
* Παρίστανται στην πρωινή συγκέντρωση των μαθητών και φροντίζουν για την ευταξία του τμήματός τους.
* Δεν επιτρέπουν την έξοδο μαθητή-τριας από την αίθουσα διδασκαλίας, παρά μόνο όταν πρόκειται για έκτακτη σωματική ανάγκη του μαθητή. Μαθητής-τρια που απομακρύνεται από την αίθουσα για παιδαγωγικούς λόγους αποστέλλεται στη Διεύθυνση. Στο διάλειμμα ο/η εκπαιδευτικός ενημερώνει τον/τη Διευθυντή/ντρια για τη συμπεριφορά του/της μαθητή-τριας.
* Ενημερώνουν τους γονείς και κηδεμόνες για το ήθος και την επίδοση των μαθητών τόσο ιδιαιτέρως όσο και ομαδικά σε τακτική βάση και σε ημέρες και ώρες που καθορίζουν και κοινοποιούν από την αρχή του σχολικού έτους και πάντως απαραίτητα τουλάχιστον μία φορά κάθε μήνα.
* Επιμελούνται την ποιοτική διδασκαλία των αντικειμένων τους με τη χρήση κατάλληλων εποπτικών και ψηφιακών μέσων.
* Σέβονται απόλυτα τον χρόνο διαλείμματος των μαθητών-τριών.
* Προσέχουν το ύφος και τη μορφή της γλώσσας που χρησιμοποιούν και συμπεριφέρονται με σεβασμό στους μαθητές-τριες.
* Κατά τη διάρκεια του μαθήματος έχουν απενεργοποιημένα τα κινητά τους τηλέφωνα.
* Όταν χτυπά το κουδούνι για διάλειμμα, αποχωρούν τελευταίοι από την τάξη και συνοδεύουν τους μαθητές στο προαύλιο.
* Στη λήξη των διδακτικών ωρών, όταν δεν υπάρχει διάλειμμα, περιμένουν στην αίθουσα τον εκπαιδευτικό που διδάσκει την επόμενη ώρα και δεν αφήνουν τους μαθητές-τριες χωρίς επίβλεψη για κανέναν λόγο. Ειδικότερα, αν οι μαθητές την επόμενη ώρα αλλάζουν αίθουσα διδασκαλίας (ΤΠΕ, Αγγλικά), θα πρέπει να παραδίδονται στη/ον διδάσκουσα/οντα εκπαιδευτικό, ώστε αυτή/ός να τα συνοδεύει στην άλλη αίθουσα.
* Τηρούν πιστά το πρόγραμμα εφημεριών τόσο στον σχολικό χώρο, όσο και κατά τη διάρκεια των εκπαιδευτικών επισκέψεων.
* Οφείλουν, και όταν ακόμη δεν είναι εφημερεύοντες, να ελέγχουν τους μαθητές, όταν αντιλαμβάνονται οποιαδήποτε ανεπιθύμητη συμπεριφορά τους.
* Φροντίζουν για την ασφάλεια των μαθητών και την τήρηση της τάξης κατά τη διάρκεια της παραμονής τους στο Σχολείο και κατά την πραγματοποίηση εκδηλώσεων, οι οποίες γίνονται με ευθύνη του Σχολείου.
* Εξασφαλίζουν την ευταξία μέσα στην αίθουσα διδασκαλίας και στον σχολικό χώρο με τήρηση των κανόνων δημοκρατικής συμπεριφοράς. Παράλληλα, προσπαθούν να ευαισθητοποιήσουν τους μαθητές σε θέματα που αφορούν την καθαριότητα, την υγιεινή και την αισθητική του χώρου στον οποίο φοιτούν.
* Καλλιεργούν συνειδητά το αίσθημα της αυτοπειθαρχίας και της κοινωνικής συνείδησης στους μαθητές-τριες.
* Σέβονται την προσωπικότητα, τις ιδιαίτερες ανάγκες και τις κοινωνικές, πολιτιστικές, θρησκευτικές ή φυλετικές ιδιαιτερότητες του μαθητή.
* Αναφέρουν στον/τη Διευθυντή/ντρια κάθε υποψία που έχουν για τυχόν κακοποίηση μαθητή-τριας.
* Φροντίζουν να ενημερώνονται για τυχόν χρόνια προβλήματα υγείας ή ιδιαιτερότητες των μαθητών-τριών τους.
* Τηρούν την απαραίτητη εχεμύθεια σχετικά με τις αποφάσεις και συζητήσεις στον Σύλλογο Διδασκόντων για τις επιδόσεις ή τη συμπεριφορά των μαθητών και για κάθε άλλο θέμα που αφορά συμβάντα στον χώρο του Σχολείου.
* Συνεργάζονται μεταξύ τους, ειδικά όταν διδάσκουν στο ίδιο τμήμα, και σέβονται τις απόψεις όλων των συναδέλφων, χωρίς να υποτιμούν το διδακτικό αντικείμενο κανενός.

Οι εκπαιδευτικοί με την εν γένει συμπεριφορά τους οφείλουν να συνεισφέρουν στη διαμόρφωση ήρεμου, ευχάριστου και συνεργατικού κλίματος μέσα στο Σχολείο. Τις μεταξύ τους σχέσεις είναι απαραίτητο να τις διέπει ο αμοιβαίος σεβασμός και να τις χαρακτηρίζει η ειλικρινής, συναδελφική και ανθρώπινη επικοινωνία.

# Διευθυντής/ντρια

Ο/Η Διευθυντής/ντρια βρίσκεται στην κορυφή της διοικητικής πυραμίδας της σχολικής μονάδας και, ως εκ τούτου, έχει τις πιο πολλές ευθύνες.

Συντονίζει και καθοδηγεί τους/τις εκπαιδευτικούς στο έργο τους, θέτει μαζί τους υψηλούς στόχους και δρα έτσι, ώστε να εξασφαλίσει τις προϋποθέσεις επίτευξης των στόχων αυτών για ένα Σχολείο σύγχρονο, δημοκρατικό και ανοιχτό στην κοινωνία.

Είναι υπεύθυνος/η για την ομαλή λειτουργία του Σχολείου και τον συντονισμό της σχολικής ζωής. Φροντίζει για τη λήψη κάθε μέτρου, το οποίο συμβάλλει στην καλύτερη λειτουργία του Σχολείου.

 Ασκεί με δικαιοσύνη, σύνεση και δημοκρατικό πνεύμα τα καθήκοντά του/της. Επικοινωνεί με τους μαθητές και απευθύνεται σε αυτούς με αγάπη, ενδιαφέρον και φροντίδα για όποιο ζήτημα ανακύπτει. Αντιμετωπίζει με παιδαγωγική ευθύνη κάθε απόκλιση από την ορθή μαθητική συμπεριφορά, κάνοντας παρατηρήσεις, υποδείξεις, ανακαλώντας στην τάξη αυτούς-ές που διέπραξαν παραπτώματα.

Είναι υπεύθυνος/η μαζί με τους εκπαιδευτικούς για την καθαριότητα και αισθητική των χώρων του διδακτηρίου, καθώς και για την προστασία της υγείας και ασφάλειας των μαθητών-τριών.

Φροντίζει να καλύπτονται οι διδακτικές ώρες σε περίπτωση απουσίας εκπαιδευτικού, τροποποιώντας το ημερήσιο πρόγραμμα διδασκαλίας, αναθέτοντας την κάλυψη του κενού σε διαθέσιμο εκπαιδευτικό ή κατ' άλλον τρόπο και πάντα σύμφωνα με το γράμμα και το πνεύμα της κείμενης νομοθεσίας.

Έχει την ευθύνη για τη σύνταξη του Ωρολογίου Προγράμματος με γνώμονα την αποδοτική λειτουργία του.

Έχει τακτική επαφή με τους γονείς, επιδιώκοντας την ανάπτυξη πνεύματος συνεργασίας ανάμεσα στο Σχολείο και την Οικογένεια, με στόχο πάντα το όφελος των μαθητών.

# Γονείς και κηδεμόνες

Οι γονείς και κηδεμόνες οφείλουν:

* να συμπεριφέρονται προς όλους τους/τις εκπαιδευτικούς με ευγένεια, σοβαρότητα και σεβασμό.
* να ενημερώνονται τακτικά (τουλάχιστον μία φορά το μήνα) για την πρόοδο και συμπεριφορά του παιδιού τους από τους εκπαιδευτικούς της τάξης σε καθορισμένη ημέρα και ώρα τακτικής συνάντησης (οι ώρες έχουν καθοριστεί και είναι αναρτημένες και στην ιστοσελίδα του Σχολείου). **Για το σχολικό έτος 2022-23 καθιερώνεται και η τηλεφωνική επικοινωνία**.
* να προσέρχονται και στο τέλος κάθε τριμήνου, κατόπιν πρόσκλησης από το Σχολείο, για τη παραλαβή του Ελέγχου Προόδου και για ενημέρωση.
* να διαβάζουν προσεκτικά όλες τις ανακοινώσεις που μεταφέρουν οι μαθητές-τριες σε έντυπη μορφή, αλλά και να παρακολουθούν το ηλεκτρονικό τους ταχυδρομείο και την ιστοσελίδα μας, ώστε να ενημερώνονται για θέματα λειτουργίας του Σχολείου.
* να γνωστοποιούν στον/ην υπεύθυνο/η εκπαιδευτικό της τάξης και στη Διεύθυνση του Σχολείου κάθε ιδιαιτερότητα που αφορά τη σωματική και ψυχική υγεία του παιδιού τους.
* να ενημερώνουν τη Διεύθυνση του Σχολείου, εάν κάποιος από τους γονείς, με δικαστική απόφαση, δεν έχει πλέον την επιμέλεια/κηδεμονία του παιδιού.

Δεν επιτρέπεται σε κανέναν από τους γονείς και κηδεμόνες και, γενικότερα, σε κανένα ενήλικο άτομο να νουθετεί, να επιπλήττει ή να τιμωρεί παιδί στον χώρο του Σχολείου. Όταν υπάρχει οποιοδήποτε πρόβλημα, αυτό συζητείται με τον/ην υπεύθυνο/η εκπαιδευτικό (του/της μαθητή-τριας που δημιουργεί το πρόβλημα) και στη συνέχεια με τον/η Διευθυντή/ντρια του Σχολείου, ο/η οποίος/α και θα πράξει τα δέοντα, σύμφωνα με τον ρόλο του.

#  Βοηθητικό προσωπικό

Το βοηθητικό προσωπικό (επιστάτες, καθαρίστριες, σχολικοί φύλακες) οφείλει να βρίσκεται στον χώρο του Σχολείου το καθορισμένο ωράριο και να ασκεί με επιμέλεια τα καθήκοντά του.

Οι εκπαιδευτικοί δεν απευθύνονται στο βοηθητικό προσωπικό για ό,τι σχετίζεται με το έργο του, αλλά αναφέρουν τις παρατηρήσεις τους στο/η Διευθυντή/ντρια και εκείνος/η φροντίζει για τα περαιτέρω.

Οι καθαρίστριες οφείλουν να ασφαλίζουν κάθε υλικό που τυχόν μπορεί να βλάψει τους μαθητές και να κρατούν την αποθήκη πάντα κλειδωμένη, ενώ απευθύνονται στον/η Διευθυντή/ντρια για τυχόν προβλήματα που αντιμετωπίζουν και δέχονται παρατηρήσεις και εντολές για το έργο τους μόνο από αυτόν/ή.

Το βοηθητικό προσωπικό οφείλει να συμπεριφέρεται στους/στις μαθητές-τριες, τους γονείς τους και τους/τις εκπαιδευτικούς με τον δέοντα σεβασμό και να περιορίζεται αυστηρά στα καθήκοντά του.

#  Δανειστική βιβλιοθήκη

Στο Σχολείο λειτουργεί δανειστική βιβλιοθήκη σε καθορισμένες ώρες και ημέρες της εβδομάδας. Κάθε μαθητής-τρια μπορεί να δανειστεί βιβλία, και για όσες ημέρες ορίζουν οι υπεύθυνοι εκπαιδευτικοί της βιβλιοθήκης. Τα βιβλία πρέπει να επιστρέφονται σε καλή κατάσταση, αλλιώς ο μαθητής οφείλει να τα αντικαταστήσει με άλλα καινούρια.

#  Επικοινωνία με το Σχολείο – Ημερήσιο ωρολόγιο πρόγραμμα

Το τηλέφωνο του Σχολείου (2541022354) είναι στη διάθεσή σας για οποιαδήποτε ενημέρωση. Παρακαλούμε βεβαιωθείτε ότι οι δάσκαλοι-ες έχουν τα σωστά τηλέφωνά σας, καθώς και την ηλεκτρονική σας διεύθυνση. Επιπλέον, μπορείτε να αποστέλλετε τηλεομοιοτυπία (FAX) στον αριθμό 2541022354, καθώς και ηλεκτρονικό μήνυμα στη διεύθυνση mail@5dim-xanth.xan.sch.gr . Μπορείτε, για περισσότερη ενημέρωση, να επισκέπτεστε και την ιστοσελίδα του Σχολείου http://5dim-xanth.xan.sch.gr , όπου θα είναι αναρτημένος και ο παρών σχολικός κανονισμός.

Ακολουθεί, για ενημέρωσή σας, το ημερήσιο ωρολόγιο πρόγραμμα του Σχολείου για το σχολικό έτος 2022-2023.

|  |  |  |  |
| --- | --- | --- | --- |
| ΩΡΕΣ | ΔΙΑΡΚΕΙΑ |   |  |
| 08.00-08.15 | 15' | Υποδοχή μαθητών |  |
| 08.15-09.40 | 85΄ | 1η διδακτική περίοδος (1η διδακτική ώρα 45'-2η διδακτική ώρα 40') | Υποχρεωτικό πρόγραμμα |
| 09.40-10.00 | 20' | Διάλειμμα |
| 10.00-11.30 | 90' | 2η διδακτική περίοδος ( 3η και 4η διδακτική ώρα από 45΄) |
| 11.30-11.45 | 15' | Διάλειμμα |
| 11.45-12.25 | 40' | 3η διδακτική περίοδος (5η διδακτική ώρα 40΄) |
| 12.25-12.35 | 10' | Διάλειμμα |
| 12.35 -13.15 | 40' | 4η διδακτική περίοδος (6η διδακτική ώρα 35΄)Λήξη Πρωινού Προγράμματος |

|  |  |  |  |
| --- | --- | --- | --- |
| ΩΡΕΣ | ΔΙΑΡΚΕΙΑ |  |  |
| 13.15-13.30 | 15' | Αερισμός Αιθουσών Ολοήμερου  | Ολοήμερο Πρόγραμμα |
| 13.30-14.00 | 30' | 1η ώρα Ολοήμερου Προγράμματος - Σίτιση - Χαλάρωση |
| 14.00-14.15 | 15' | Διάλειμμα |
| 14.15-15.00 | 45' | 2η ώρα Ολοήμερου Προγράμματος Μελέτη - Προετοιμασία |

H συγγραφή και η συνυπογραφή ενός Συμβολαίου με κανόνες συμπεριφοράς ανάμεσα στους μαθητές-τριες και στους/στις εκπαιδευτικούς της κάθε τάξης συντελεί στην αποδοχή και τήρηση του Εσωτερικού Κανονισμού Λειτουργίας του Σχολείου και στη δημιουργία μιας αρμονικής σχέσης μεταξύ όλων των μελών της σχολικής μας κοινότητας.

Η Αν. Διευθύντρια του Σχολείου

 Κατσαμπέρη Θεανώ